《南云行》
清代·阮元

仰看云在天，未辨行迟速。今日穿云跨岭行，岂知疾过奔马足。

平地风气清，吹云天上行。今日披云动凉气，始知风在云中生。

山不见路惟见云，桃花梨花近不分。北云压山乌欲雨，南云映日红氤氲。

下山直自云中落，云中之人轻似鹤。翩然可是隔仙凡，怅望山头挂云脚。

我闻仙人乘云兼御风，仙家幻术安能通。不如安坐南云下，笑指此云称老翁。

作者简介：阮元（1764～1849）字伯元，号云台、雷塘庵主，晚号怡性老人，江苏仪征人，乾隆五十四年进士，先后任礼部、兵部、户部、工部侍郎，山东、浙江学政，浙江、江西、河南巡抚及漕运总督、湖广总督、两广总督、云贵总督等职。历乾隆、嘉庆、道光三朝，体仁阁大学士，太傅，谥号文达。他是著作家、刊刻家、思想家，在经史、数学、天算、舆地、编纂、金石、校勘等方面都有着非常高的造诣，被尊为三朝阁老、九省疆臣，一代文宗。